চলতি মরসুমে তিনি হয়েছেন সর্বোচ্চ গোলদাতা। পেয়েছেন লা লিগা এবং উয়েফার সর্বোচ্চ গোলদাতার পুরস্কার, সোনার বুট। তারপরেও, ৪০ গোল করে ইউরোপের সেরা স্ট্রাইকার হওয়া লুইস সুয়ারেজ জানিয়ে দিলেন, তাঁর ফুটবল দক্ষতার উত্তরণে গুরুত্বপূর্ণ ভূমিকা রয়েছে লিওনেল মেসির!
বৃহস্পতিবার স্প্যানিশ সংবাদমাধ্যমে দেওয়া সাক্ষাৎকারে উরুগুয়ের তারকা বলেছেন, ‘‘শুধু আমি নই, নেমারও বিশ্বাস করে যে, মেসিই বিশ্বের সেরা ফুটবলার। তাই আমরা দু’জনেই ওর কাছ থেকে প্রত্যেক মুহূর্তে শিখি। স্বীকার করতে দোষ নেই, লিও’র পাশে খেলেই আমি পরিণত হয়েছি।’’ উরুগুয়ে তারকার মতে, বার্সেলোনার ত্রিফলার মধ্যে মেসির প্রতি অন্য দু’জনের শ্রদ্ধাই তৈরি করেছে তিনজনের মধ্যে অকল্পনীয় বোঝাপড়া। তাই সুয়ারেজ বলেছেন, ‘‘ম্যাচে খেলার সময়ও আমাদের বোঝাপড়ার প্রতিফলন দেখা যায় আমাদের গোল করা দেখে!’’ গত মরসুমে বার্সা ত্রিফলার মোট গোল ছিল ১২২টি। এই মরসুমে সেটা ছাপিয়ে গিয়ে তিনজনের মোট গোলসংখ্যা হয়েছে ১৩০টি! 
এই মরসুমে নেমারের পারফরম্যান্স সন্তুষ্টিজনক না হলেও, সুয়ারেজের বক্তব্য, ‘‘নেমারও আগের চেয়ে অনেক ধারালো হয়েছে। কারণ, ও খুব পরিশ্রমী। ওকেও কখনও আত্মতুষ্ট হতে দেখি না।’’